Atacul a fost prima tentativă majoră de asasinat asupra unui lider politic european din ultimii peste 20 de ani și a atras o condamnare internațională. Analiștii spun că a scos la iveală un climat politic din ce în ce mai intens atât în Slovacia, cât și în întreaga Europă.
„Ne rugăm pentru primul ministru și pentru Slovacia”, a spus Orban. „Îi dorim o recuperare rapidă și o întoarcere rapidă la muncă. Robert Fico se află între viață și moarte”.
Orban a declarat că, chiar dacă Fico se recuperează, el va fi indisponibil timp de câteva luni, într-un moment critic în perspectiva alegerilor pentru Parlamentul European, care vor avea loc la începutul lunii viitoare.
„Ne aflăm în fața unor alegeri care vor decide nu doar asupra membrilor Parlamentului European, ci, împreună cu alegerile din SUA, pot determina cursul războiului și al păcii în Europa”, a declarat Orban. „În această situație, am fi avut mare nevoie de Robert Fico și de o Slovacie pro-pace”, a spus premierul Ungariei.
Premierul slovac Robert Fico, care a fost împuşcat miercuri, este „capabil să vorbească”, dar starea sa rămâne „foarte critică”, a anunţat preşedintele ales al ţării, Petr Pellegrini, după ce a reuşit să vorbească cu el, joi, timp de „câteva minute”, relatează AFP.
Petr Pellegrini precizează că Robert Fico este „foarte, foarte obosit”. „Poate vorbi, dar numai câteva fraze”, a declarat Peter Pellegrini în faţa spitalului din Banska Bystrica, unde este internat liderul guvernului slovac. „Este foarte, foarte obosit, deoarece este sub medicaţie. Situaţia este încă foarte critică”, a declarat Pellegrini.